### Beslutninger

Forslaget blev på byrådsmødet den 28. maj 2025 henvist til Magistraten med henblik på at indgå i budgetdrøftelserne for 2026.

###

BESLUTNINGSFORSLAG FRA EL OG M

Når et barn har et handicap, er dagligdagen ofte fyldt med ekstra logistik, følsomhed og sårbarhed. Det gælder ikke mindst, når barnet har forældre, der bor hver for sig. Alligevel ser vi, at [adresse] praksis for skolekørsel ikke tager tilstrækkeligt højde for, at mange børn i dag har to hjem. Forvaltningen oplyser selv, at skolekørsel som udgangspunkt kun gives til én adresse, og at der ikke foretages vurderinger af behov ved begge forældres bopæl.

Det fremgår af forvaltningens svar, at der gives individuelle vurderinger, og at fleksible løsninger som støttepersoner og bus-træning kan indgå. Det er positivt – men det anvendes i dag kun i begrænset omfang og ikke systematisk. Forvaltningen anerkender, at nogle børn har behov for særlig støtte, men der mangler gennemsigtighed og konsekvens i praksis.

Vi mener, at vi kommunen skal møde disse familier med forståelse og fleksibilitet – ikke rigid administration. Når vi taler om skolekørsel, taler vi i virkeligheden om retssikkerhed, værdighed og børns trivsel.

Forslag:

Byrådet anmodes om at beslutte følgende:

1. Skolekørsel til begge hjem ved delt bopæl skal som udgangspunkt vurderes som en helhed, særligt for børn med handicap. Der skal ske en konkret vurdering af barnets samlede situation og samværsordning – ikke kun folkeregisteradresse.

2. Der skal lægges vægt på, at kørslen ikke udtrætter barnet, ved varighed eller støjniveau - så barnet har energi til at profitere af undervisningen.

3. Forvaltningen skal sikre, at der altid gives skriftlige afgørelser, med partshøring og adgang til at klage, når der gives (delvis) afslag på skolekørsel.

4. Kommunen skal afsøge og dokumentere mulighederne for mere fleksible og bæredygtige løsninger, herunder: - Borgerstyret kørsel (f.eks. kørselsgodtgørelse til forældre eller støttepersoner) - Samkørsel og individuelle løsninger i samarbejde med familierne - Brug af støttepersoner ved transport, så flere børn kan klare skolevejen med støtte.

5. Der udarbejdes en opdateret og mere forståelig vejledning til forældre, så de kender deres rettigheder og muligheder – og ikke risikerer at stå alene i systemet.

Begrundelse: Forvaltningen har givet udtryk for, at børn skal støttes i at opnå mere selvstændighed – og det er vi enige i. Men når et barn ikke kan klare transporten selv, skal det ikke være barnets problem, at forældrene er skilt / har ophævet samlivet eller bor længere væk end afstandskriterierne. Vi foreslår ikke, at kommunen skal bruge flere penge uden omtanke – tværtimod. Ved at samarbejde med familierne og afsøge fleksible løsninger kan vi både sikre børnene en tryg hverdag og samtidig bruge ressourcerne klogt. Det er tid til en ny praksis. En mere menneskelig og opdateret skolekørsel. Hvor hensynet til barnets samlede liv kommer før systemets kassetænkning.

[adresse]:

Katrine Jepsen

Enhedslisten De Rød-Grønne, medlem Handicaprådet

Marianne Lind

Moderaterne, næstformand Handicaprådet